นายกรัฐมนตรี ชื่นชมการดำเนินการตามพระราชบัญญัติการปฏิบัติราชการทางอิเล็กทรอนิกส์ พ.ศ.2565
นางสาวอ้อนฟ้า เวชชาชีวะ เลขาธิการสำนักงานคณะกรรมการพัฒนาระบบราชการ และคณะผู้บริหาร เข้าพบพลเอก ประยุทธ์ จันทร์โอชา นายกรัฐมนตรี และรัฐมนตรีว่าการกลาโหม ก่อนการประชุมคณะรัฐมนตรี บริเวณโถงกลาง ตึกสันติไมตรี ทำเนียบรัฐบาล เพื่อประชาสัมพันธ์ “การดำเนินการตามพระราชบัญญัติการปฏิบัติราชการทางอิเล็กทรอนิกส์ พ.ศ. 2565”นายกรัฐมนตรี กล่าวว่า กฎหมายฉบับนี้เพื่อให้ประชาชนใช้ชีวิตได้สะดวกรวดเร็ว ช่วยลดเวลาในการติดต่อราชการ โดยใช้ดิจิทัลและออนไลน์มาเสริมการทำงาน จึงอยากประชาสัมพันธ์ให้ประชาชนรับรู้ว่า สิ่งที่รัฐบาลพยายามทำมาหลายปีที่ผ่านมาคือ การแก้ไขปัญหาเรื่องโครงสร้าง กฎหมายและลดอุปสรรคต่างๆ เพื่อลดภาระของประชาชน  ปัจจุบันเปิดให้บริการไปมากแล้ว ทุกภาคส่วนต้องดำเนินการตามนี้ เพื่อให้เกิดประโยชน์กับประชาชนทั้งประเทศ ขอให้ศึกษาและทำความเข้าใจเพื่อใช้ประโยชน์จากกฎหมายฉบับนี้ ที่ผ่านมาได้มีการแก้ไขกฎหมายและกฎกระทรวงไปแล้วหลายฉบับ เพื่อช่วยแก้ปัญหาให้ประชาชน แม้มีขั้นตอนยุ่งยาก ต้องปรับตามกระบวนการทางกฎหมาย ทุกกระทรวงต้องนำไปปรับใช้และขอให้ประชาชนติดตามเรื่องนี้